Document ID: 32007D0304

ODLOČBA KOMISIJE
z dne 25. aprila 2007
o umiku koruze Bt176 (SYN-EV176-9) in proizvodov iz nje s trga
(notificirano pod dokumentarno številko C(2007) 1804)
(Besedilo v angleškem jeziku je edino verodostojno)
(2007/304/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 1829/2003 Evropskega parlamenta in Sveta z dne 22. septembra 2003 o gensko spremenjenih živilih in krmi (1) in zlasti členov 8(6) in 20(6) Uredbe,
ob upoštevanju naslednjega:
(1)
Koruzi Bt176 (SYN-EV176-9) je bila podeljena odobritev na podlagi Direktive Sveta 90/220/EGS z dne 23. aprila 1990 o namernem sproščanju gensko spremenjenih organizmov v okolje (2) z Odločbo Komisije 97/98/ES z dne 23. januarja 1997 o dajanju v promet gensko spremenjene koruze (Zea mays L.) z združeno spremembo za insekticidne lastnosti, prenešene z genom Bt-endotoksina in povečano toleranco za herbicid glufosinat amonij v skladu z Direktivo Sveta 90/220/EGS (3). Direktiva 90/220/EGS je bila preoblikovana in razveljavljena z Direktivo 2001/18/ES.
(2)
Odobritev je temeljila na mnenjih Znanstvenega odbora za prehrano živali, ustanovljenega s Sklepom Komisije 76/791/EGS (4), Znanstvenega odbora za hrano, ustanovljenega s Sklepom Komisije 95/273/ES (5), in Znanstvenega odbora za pesticide, ustanovljenega s Sklepom Komisije 78/436/EGS (6).
(3)
Koruzo SYN-EV176-9 in proizvode iz nje je pozneje Syngenta Crop Protection AG (v nadaljnjem besedilu „prijavitelj“) prijavil kot obstoječe proizvode po členu 8(1) in členu 20(1) Uredbe (ES) št. 1829/2003 (v nadaljnjem besedilu „Uredba“) in vpisani so bili v register Skupnosti za gensko spremenjena živila in krmo. Prijava je zajemala živila, ki jih sestavlja koruza in/ali vsebujejo koruzo ali so pridobljena iz koruze SYN-EV176-9, aditive za živila, pridobljene iz koruze SYN-EV176-9, krmo, ki jo sestavlja koruza in/ali vsebuje koruzo SYN-EV176-9, krmila, pridobljena iz koruze SYN-EV176-9, in krmne dodatke, pridobljene iz koruze SYN-EV176-9.
(4)
Prijavitelj koruze SYN-EV176-9 je v dopisu Komisiji z dne 19. septembra 2005 navedel, da je po setveni sezoni 2005 v Skupnosti prenehal prodajati seme koruze SYN-EV176-9.
(5)
Prijavitelj je poleg tega Komisiji navedel, da ne namerava oddati vloge za obnovitev odobritve za koruzo SYN-EV176-9 po Uredbi v skladu s členom 8(4), členom 11, členom 20(4) in členom 23. Zato po 18. aprilu 2007 v Skupnosti ne bo odobreno niti gojenje niti dajanje v promet koruze SYN-EV176-9 in proizvodov iz nje.
(6)
Zato je treba sprejeti ukrepe, da se zagotovi učinkovit umik semena samooplodnih linij in hibridov koruze SYN-EV176-9 s trga. Ker semena ne bo na voljo, je mogoče pričakovati, da bodo v razumnem času iz prehranske verige ljudi in živali izginili vsi proizvodi iz koruze SYN-ENV176-9.
(7)
Ker je prijavitelj v Skupnosti prenehal prodajati seme koruze SYN-EV176-9 po setveni sezoni 2005, so zaloge proizvodov iz koruze SYN-EV176-9 izčrpane in jih po 18. aprilu 2007 ni pričakovati na trgu. Vendar pa lahko za nekaj časa v živilih in krmi ostanejo sledovi gensko spremenjenega materiala iz koruze SYN-EV176-9.
(8)
Zaradi pravne varnosti je zato treba predvideti prehodno obdobje, v katerem lahko živila in krma vsebujejo tak material, pri tem pa ne kršijo člena 4(2) ali člena 16(2) Uredbe, kadar je ta prisotnost naključna ali tehnično neizogibna.
(9)
Pri določitvi dopustne stopnje in obdobja je treba upoštevati potrebni čas, da se pokažejo posledice dejanskega umika semena s trga v vsej prehranski verigi ljudi in živali. V vseh primerih dopustna raven ostane pod pragom za označevanje in sledljivost največ 0,9 %, ki ga določa Uredba za naključno ali tehnično neizogibno prisotnost gensko spremenjenega materiala v živilih in krmi.
(10)
Da se upošteva ta odločba, je treba spremeniti vnose v register Skupnosti za gensko spremenjena živila in krmo, predviden v členu 28 Uredbe, v zvezi s koruzo SYN-EV176-9.
(11)
O ukrepih, predvidenih v tej odločbi, je bil opravljen posvet s prijaviteljem.
(12)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Da se zagotovi učinkovit umik semena samooplodnih linij in hibridov koruze SYN-EV176-9 s trga za namen gojitve, prijavitelj izpolni ukrepe iz Priloge.
V 6 mesecih od uradne objave te odločbe prijavitelj Komisiji predloži poročilo o izvajanju ukrepov iz Priloge.
Člen 2
Prisotnost materiala, ki vsebuje koruzo SYN-EV176-9, ga ta sestavlja ali je pridobljen iz nje, v živilih ali krmi, priglašenih po členu 8(1) in členu 20(1) Uredbe, je dopustna do 5 let od uradne objave te odločbe:
(a)
pod pogojem, da je ta prisotnost naključna ali tehnično neizogibna; ter
(b)
v deležu, ki ne presega 0,9 %.
Člen 3
Da se upošteva ta odločba, se spremenijo vnosi v register Skupnosti za gensko spremenjena živila in krmo, predviden v členu 28 Uredbe, v zvezi s koruzo SYN-EV176-9.
Člen 4
Ta odločba je naslovljena na Syngenta Crop Protection AG, P.O. Box, 4002 Basel, Švica.
V Bruslju, 25. aprila 2007

Labels: 7
3
17
6